Bryssel 2.3.2005

KOM(2005) 73 lopullinen

KOMISSION TIEDONANTO EUROOPAN PARLAMENTILLE JA NEUVOSTOLLE

Toimintastrategia vuodeksi 2006

SISÄLLYSLUETTELO

1. Johdanto 3

2. Tilanne unionissa ja ensisijaiset poliittiset tavoitteet vuonna 2006 3

2.1. Hyvinvointi 4

2.2. Solidaarisuus 6

2.3. Turvallisuus 8

2.4. Ulkoinen ulottuvuus 9

3. Henkilöstö- ja taloudellisia resursseja koskeva kehys vuodeksi 2006 11

3.1. Henkilöstö 11

3.1.1. Laajentumisesta johtuva resurssien lisääminen 11

3.1.2. Keskitettyyn henkilöstövarantoon osallistuminen 11

3.1.3. Neljään ensisijaiseen tavoitteiseen käytettävissä olevat henkilöresurssit yhteensä 12

3.1.4. Eräiden yksikköjen erityistilanne 12

3.2. Rahoitus 13

3.2.1. Ensisijaisen tavoitteen ”Hyvinvointi” rahoitusvaikutukset 14

3.2.2. Ensisijaisen tavoitteen ”Solidaarisuus” rahoitusvaikutukset 15

3.2.3. Ensisijaisen tavoitteen ”Turvallisuus” rahoitusvaikutukset 15

3.2.4. Ensisijaisen tavoitteen ”Ulkoinen ulottuvuus” rahoitusvaikutukset 15

1. JOHDANTO

Tämä toimintastrategia on ensimmäinen vaihe nyt jo vakiintuneella komission vuotuisella poliittisella kierroksella. Siinä vahvistetaan ensisijaiset poliittiset tavoitteet vuodelle 2006, yksilöidään aloitteet, joilla tavoitteet saavutetaan, ja vahvistetaan talousarviopuitteet, jotta toimintaan tarvittavat resurssit voidaan turvata.

Toimintastrategiassa vahvistetaan puitteet ja suuntaviivat vuoden 2006 talousarvio- ja lainsäädäntötoiminnalle. Sen jälkeen kun se on hyväksytty, kierros jatkuu siten, että talousarviosta laaditaan alustava luonnos ja toimielinten välinen vuoropuhelu käynnistetään.

Täten laadittu työohjelma tulee olemaan valmis komission hyväksyntää varten marraskuussa 2005. Käytäntönä on, että komission työohjelman kohdista tehdään yleensä vaikutusarviointi. Tällaisten arvioiden perusteella komissio päättää, johtavatko esitetyt aloitteet ehdotuksen tekemiseen.

Kierros muodostaa siis perustan komission pääosastojen ja yksiköiden toimintasuunnittelulle. Ne sisällyttävät ensisijaiset poliittiset tavoitteet vuotta 2006 koskeviin hallintosuunnitelmiinsa. Hallintosuunnitelmien täytäntöönpanoa käsitellään vuotta 2006 koskevissa toimintakertomuksissa ja niistä tehdään yhteenveto Euroopan parlamentille, neuvostolle ja Euroopan tilintarkastustuomioistuimelle toimitettavissa tiedonannoissa.

2. TILANNE UNIONISSA JA ENSISIJAISET POLIITTISET TAVOITTEET VUONNA 2006

Vuosi 2006 tulee olemaan kriittinen unionissa, sillä 26. tammikuuta hyväksytyt viisivuotiset strategiset tavoitteet on pantava täytäntöön. Tavoitteena on ennen kaikkea saada talous jälleen kasvuun ja parantaa työllisyyttä Euroopassa. Näillä strategisilla tavoitteilla on jo ollut vaikutusta kyseisenä päivänä hyväksyttyyn komission työohjelmaan, mutta vuosi 2006 tulee olemaan ratkaiseva niiden konkreettisen täytäntöönpanon kannalta. Esimerkkeinä mainittakoon, että Lissabonin strategian, kestävän kehityksen strategian ja vuosia 2006–2010 koskevan sosiaalisen toimintaohjelman täytäntöönpanon odotetaan etenevän tänä vuonna todennäköisesti tehtävien uudelleentarkastelujen ja suuntaviivojen perusteella. Perustuslakisopimuksen voimaantuloon sidottu vapauden, turvallisuuden ja oikeuden lujittamista koskevan Haagin ohjelman uudelleentarkastelu on määrä tehdä vuoden 2006 loppupuoliskolla. Ulkosuhteiden alalla laajenemisprosessi etenee uuteen vaiheeseen. Parhaillaan harjoitettavan naapuruuspolitiikan alalla saavutettuja tuloksia olisi syvennettävä.

Vuosi 2006 tulee olemaan myös valmistelujen ja tulevaisuuden suunnitelmien vuosi. Jäsenvaltioiden on tehtävä päätökset perustuslakisopimuksen ratifioinnista ja komission on varmistettava, että sopimuksesta johtuvat toimielinten ja politiikan muutokset toteutetaan asianmukaisella tavalla. Komissio tukee edelleen ratifiointiprosessia ja valmistelee useita lainsäädäntöaloitteita varmistaakseen, että perustuslakisopimus pannaan täytäntöön välittömästi sen jälkeen, kun se tulee voimaan 1. marraskuuta 2006. Vuoden 2006 tärkeitä tehtäviä ovat myös vuosien 2007–2013 rahoitusnäkymien valmistelu ja asianmukaisen ohjelmasuunnitelman laatiminen, jotta uuden sukupolven rahoitusvälineet (rakennerahastot; maaseudun kehitys; tutkimus ja kehitys; kilpailukyky ja innovaatio; oikeus, vapaus ja turvallisuus; ulkosuhteet) toimisivat moitteettomasti 1. tammikuuta 2007. Kansainvälisissä kysymyksissä keskitytään jälleen ennen kaikkea rauhan turvaamiseen, köyhyyden vähentämiseen sekä turvallisuuteen ja vakauteen. Vuonna 2006 saavutetaan toivottavasti myös konkreettisista edistystä kansainvälisissä kysymyksissä . Israelin ja Palestiinan välinen konflikti olisi saatava ratkaistua uudelleen käynnistettävällä osapuolten välisellä vuoropuhelulla, Dohan kehitysohjelma olisi pantava täytäntöön Hongkongissa joulukuussa pidettävän ministerikonferenssin jälkeen, EU:n toimintasuunnitelma olisi pantava täytäntöön sen kriisinhallintavalmiuksien tehostamiseksi, mittavia jälleenrakennustöitä olisi tehtävä Irakissa, tsunamin tuhoamilla Kaakkois-Aasian alueilla ja Afganistanissa ja konkreettisia toimia olisi toteutettava köyhyyden poistamiseksi vuonna 2005 tarkistettavien vuosituhattavoitteiden mukaisesti.

Tämä on ensimmäinen uuden komission hyväksymä vuotuinen toimintastrategia. Viisivuotisiin strategisiin tavoitteisiin pohjautuva poliittinen kierros täyttää tarkoituksensa ja jatkaa uuden komission vuotta 2005 koskevalla työohjelmalla käynnistämää työtä. Vuotuisessa toimintastrategiassa olisi mainittava, kuinka viisivuotistavoitteiden suhteen on edetty vuonna 2006.

Vuotta 2006 koskevassa toimintastrategiassa on siis selkeästi otettu huomioon viisivuotistavoitteissa ehdotetun Euroopan uudistamista koskevan kumppanuuden mukaiset ensisijaiset tavoitteet, joilla pyritään saavuttamaan hyvinvointi Euroopassa, lujittamaan sitoumustamme solidaarisuuteen , parantamaan kansalaisten turvallisuutta sekä suunnittelemaan ja edistämään näitä ensisijaisia tavoitteita rajojemme ulkopuolella kasvattamalla unionin painoarvoa kansainvälisillä foorumeilla . Komissio keskittyy vuonna 2006 kaikkein tärkeimpään ensisijaiseen tavoitteeseen, joka on dynaamisen ja kestävän kasvun palauttaminen Euroopassa sekä tasokkaampien työpaikkojen lisääminen .

Näiden ensisijaisten poliittisten tavoitteiden lisäksi yksi komission perimmäisistä toimintatavoitteista vuonna 2006 on varmistaa, että laajentunut unioni toimii moitteettomasti , käynnissä olevat toimet jatkuvat ja että politiikkoja ja sääntöjä sovelletaan täysimääräisesti kaikissa jäsenvaltioissa. Tämä edellyttää, että yhteisön lainsäädännön täytäntöönpanoa seurataan jatkuvasti ja että kehitetään riskienhallintajärjestelmä kaikilla yhteisön talousarvion toteuttamiseen liittyvillä aloilla. Tämä tarkoittaa myös sitä, että politiikan kehittämisestä on suora jatkumo politiikan harjoittamiseen. Tämä on toteutettava nykyaikaisen, tehokkaan ja palveluhenkisen hallinnon avulla. Tässä yhteydessä olisi huomattava, että vuotuisessa toimintastrategiassa keskitytään uusiin aloitteisiin vuonna 2006. Tästä syystä se ei sisällä kaikkia komission vuodelle 2006 suunnittelemia toimia eikä varsinkaan yksityiskohtia käynnissä olevista ydintoiminnoista, jotka johtuvat siitä, että komissiolla on vastuu perustamissopimuksissa määrättyjen tehtäviensä hoitamisesta.

Kestävä kehitys on edelleen yleinen tavoite kaikilla EU:n politiikan aloilla. Vuonna 2006 politiikkaa valmistellaan ja harjoitetaan komission uuden viestintästrategian avulla. Strategiassa on pyritty siirtymään kohderyhmän huomioon ottavaan lähestymistapaan, jossa keskitytään kansalaisille tärkeisiin asioihin. Viestintä tullaan sisällyttämään poliittiseen prosessiin ohjelmasuunnittelua parantamalla ja komission jäsenten osallisuutta lisäämällä. Komission edustustojen asemaa lujitetaan. Kansalaisten osallistumista ja Euroopan julkisen hallinnon luomista edistäviä horisontaalisia aloitteita kannustetaan.

2.1. Hyvinvointi

Lissabonin strategiassa vahvistettujen tavoitteiden saavuttamisessa ei ole juurikaan edetty. Komissio esitti Lissabonin strategian välitarkastelua koskevissa suuntaviivoissaan suurimmat haasteet. Euroopan kasvu ja tuottavuus ovat heikompia kuin tärkeimmissä talouskumppanuusmaissa ja kilpailukyky ja innovaatio eivät tällä hetkellä kehity riittävän nopeasti, jotta Euroopan kansalaisten elintason ja sosiaalisen suojelun nykytaso voitaisiin taata keskipitkällä ja pitkällä aikavälillä. Tämän vuoksi on syytä sitoutua uudelleen Lissabonin ohjelmaan ja keskittyä kolmeen päätavoitteiseen. Euroopasta on tehtävä houkuttelevampi investointikohde ja työmarkkina, osaamista ja innovaatiota on edistettävä kasvun kiihdyttämiseksi ja tasokkaampia työpaikkoja on luotava lisää. Lissabonin strategian täytäntöönpanoa unionin ja sen jäsenvaltioiden välillä on myös parannettava huomattavasti, jotta siitä saataisiin tehokkaampi ja helpommin ymmärrettävä. Tämä on yksi merkittävimmistä käsiteltävistä aiheista vuonna 2006.

Erityisesti seuraavia seikkoja on painotettava:

- Lissabonin strategian uudet suuntaviivat on pantava täytäntöön talouden kasvun ja työllisyyden edistämiseksi.

- Vakaus- ja kasvusopimusta on sovellettava varmistamalla makrotalous- ja budjettipolitiikan moitteeton harjoittaminen ja lujittamalla taloustilastoja.

- Toimintasuunnitelmat on laadittava ja pantava täytäntöön asianomaisilla sisä- ja ulkopolitiikan aloilla tarkistetun kestävän kehityksen strategian mukaisesti.

- uudessa sosiaalisessa toimintaohjelmassa vahvistettu täyden työllisyyden tavoite on saavutettava.

- Sisämarkkinoiden toimintaa on parannettava poistamalla palvelu-, raha- ja tavaramarkkinoiden esteet, tehostamalla eurooppalaisten verkkojen yhteenliitettävyyttä, yksinkertaistamalla ja järkiperäistämällä tullimenettelyjä ja rajat ylittäviin liiketoimiin sovellettavia verosääntöjä sekä tehostamalla sääntöjen (myös laajentuneen unionin valtiontukea ja kilpailunrajoituksia koskevien sääntöjen) täytäntöönpanoa ja soveltamisen valvontaa.

- Tutkimuksen ja kehityksen investointiedellytyksiä on parannettava, innovaatiota edistettävä, varojen käyttöä tehostettava sekä ympäristöteknologian ja uusien viestintä- ja informaatioteknologioiden käyttöä lisättävä.

- Koulutuksen ja oppimisen alalla on edistettävä liikkuvuutta, korkeampaa taitotasoa on vaadittava, nuorten mahdollisuuksia ja ikääntyvää työvoimaa on käytettävä tehokkaammin hyväksi, työntekijöiden liikkuvuutta on edistettävä ja siirtolaisuuden mahdollisuuksia on tutkittava tarkemmin, jotta unioni voi ottaa muutokset vastaan paremmin valmistautuneena.

Hyvinvointi: keskeiset aloitteet vuonna 2006: Seuraavat aloitteet on valittu tärkeimmiksi: Laaditaan keväällä 2006 kokoontuvalle Eurooppa-neuvostolle kattava strateginen kertomus Lissabonin tavoitteiden saavuttamisesta; se laaditaan vuoden 2005 lopulla todennäköisesti valmistuvien kansallisten toimintaohjelmien sekä jäsenvaltioiden, työmarkkinaosapuolten ja unionin toimielinten antamien sitoumusten perusteella. Ehdotetaan toimenpiteitä, joilla lujitettaisiin vakuutusyhtiöiden vakavaraisuutta ja parannettaisiin yritysten pääsyä rahoitustaloustoimien selvitysjärjestelmiin (”post-trading”), sekä annetaan uusia direktiivejä vakuutuksista (ei kuitenkaan henkivakuutuksista). Seurataan tekijänoikeuslainsäädännöstä käytäviä keskusteluja. Ehdotetaan toimenpiteitä postipalvelujen sisämarkkinoiden kehittämiseksi ja tällaisten palvelujen laadun parantamiseksi. Ehdotetaan ajoneuvoalalla sovellettavia aloitteita, kuten lainsäädännön yksinkertaistamista. Käynnistetään puolustusalan markkinoita koskevia aloitteita ja parannetaan oikeusvarmuutta, jotta julkisia hankintoja koskevia sääntöjä voitaisiin soveltaa julkisen ja yksityisen sektorin yhteishankkeisiin. Lujitetaan tavaroiden sisämarkkinoita kehittämällä keskinäistä tunnustamista ja tarkistamalla sertifiointimenetelmiä. Tarkastellaan uudelleen sähköisen viestinnän sääntelykehystä. Edistetään ympäristöteknologioita jatkamalla niitä koskevan toimintasuunnitelman (ETAP) täytäntöönpanoa0 Käynnistetään ”i2010”-aloite (kasvua ja työllisyyttä edistävä eurooppalainen informaatioyhteiskunta). Saatetaan päätökseen maakaasu- ja sähkömarkkinoiden sisämarkkinat. Käynnistetään aloite, jolla edistetään osaamiseen perustuvaa kasvua; tarkoituksena on mm. panna nopeutetulla menettelyllä täytäntöön kolmen prosentin tavoitteen saavuttamiseen tähtäävä T&K-toimintasuunnitelma, edistää tutkimusalan henkilöresursseja ja lujittaa tieteen ja yhteiskunnan välisiä siteitä. Otetaan käyttöön veronkierron ja veropetosten estämiseen tähtäävät toimintatavat. Kehitetään ammattikoulutuksen alalla tutkintojen tunnustamista koskevat eurooppalaiset puitteet ja niihin liittyvä opintosuoritusten ja arvosanojen kertymis- ja siirtojärjestelmä, jolla lisätään avoimuutta ja helpotetaan ammattipätevyyden siirtämistä EU:ssa. Käynnistetään työntekijöiden liikkuvuuden eurooppalainen teemavuosi. Käynnistetään eCustoms-aloitteen toiminnalliset ja tietotekniikkaa koskevat kohdat kansainvälistä kauppaa harjoittaville yritykselle tarjottavien palvelujen parantamiseksi. Käynnistetään ”Sesame”-teollisuushanke, jolla nykyaikaistetaan lennonjohtoa osana yhtenäisen ilmatilan aloitetta. Käynnistetään teknologia- ja teollisuushanke ”ERTMS”, jolla pyritään varmistamaan rautateiden yhteentoimivuus. |

- 2.2. Solidaarisuus

Euroopan talouden kasvun ja dynaamisuuden lisäämisen on tapahduttava siten, että samalla sitoudutaan solidaarisuuteen, sosiaaliseen oikeudenmukaisuuteen sekä Euroopan koheesion ja yhteisten arvojen lujittamiseen. Vuonna 2006 solidaarisuutta osoitetaan seuraavilla tavoilla:

- Koheesiopolitiikkaa pidetään keskeisenä tekijänä talouden lähentämisessä, koska sillä edistetään talouden kasvua ja kilpailukykyä sekä vuosia 2007–2013 koskevien strategisten suuntaviivojen hyväksyntää.

- Ympäristöä suojellaan ja luonnonvaroja hoidetaan moitteettomasti samalla kun talouden kasvu toteutetaan ympäristön kannalta kestävällä tavalla; tämä tapahtuu mm. parantamalla kilpailukykyä tekemällä yhteisestä maatalouspolitiikasta markkinasuuntautuneempi ja kehittämällä maaseutua vuonna 2006 käynnistettävän ohjelman mukaisesti sekä varmistamalla energiavarojen riittävyys pitkällä aikavälillä.

- Perusoikeuksia suojataan, syrjintää vastustetaan, sukupuolten välistä tasa-arvoa edistetään, kulttuurien moninaisuutta kannustetaan, nuorten integroitumista yhteiskuntaan ja työelämään helpotetaan ja kaikille taataan yhtäläiset mahdollisuudet.

- Haagin ohjelman perusteella laaditaan kattava lähestymistapa maahanmuuttokysymyksiin.

- Ilmastonmuutosta torjutaan.

Solidaarisuus: keskeiset aloitteet vuonna 2006: Seuraavat aloitteet on valittu tärkeimmiksi: Saatetaan päätökseen viini-, hedelmä- ja kasvisalaa koskevat yhteisön maatalouspolitiikan uudistukset. Laaditaan vihreä kirja EU:n merenkulkupolitiikan tulevaisuudesta; tarkoituksena on kehittää kukoistava ja kestävä meritalous. Perustetaan apuohjelma, jolla pk-yrityksiä autetaan EU:n ympäristölainsäädännön noudattamisessa. Varmistetaan, että perusoikeuksien kunnioittaminen ja edistäminen sisällytetään yhdenmukaisesti komission ehdotuksiin, ja käynnistetään valmistelutyö Euroopan perusoikeusviraston perustamiseksi tammikuuhun 2007 mennessä. Tehdään lainsäädäntöehdotus Euroopan maahanmuuttoliikkeiden seurantakeskuksen tai Euroopan maahanmuuttoviraston perustamisesta. Valmistellaan Euroopan turvapaikanhakijoiden tukiviraston perustamista vuonna 2005 käyttöön otettujen rakenteiden perusteella. Helpotetaan perheongelmista kärsivien kansalaisten elämää Euroopassa yksityisoikeuden alalla. Tehdään ehdotus sukupuolten tasa-arvoa koskevasta tiedonannosta ja strategiasta. Tehdään ehdotus uudesta työterveyttä ja -turvallisuutta koskevasta yhteisöstrategiasta. Laaditaan vihreä kirja työlainsäädännön kehityksestä ja varmistetaan sen seuranta. Laaditaan vapaaehtoinen eurooppalainen kehys rajat ylittäville työehtosopimusneuvotteluille. Pannaan täytäntöön Euroopan nuorisoaloite ja kaikki sen osatekijät, joilla pyritään lisäämään nuorten osaamistaloudessa tarvitsemia inhimillistä pääomaa ja taitoja, vähennetään nuorisotyöttömyyttä ja helpotetaan nuorten sijoittautumista työmarkkinoille, parannetaan perheille tarjottavia palveluja, kuten lastenhoitoa, vähennetään köyhyyttä ja edistetään terveellisiä elämäntapoja ja aktiivista kansalaisuutta. Kannustetaan kielten opiskelua ja korostetaan kielellisen monimuotoisuuden merkittävyyttä varmistamalla kielten oppimista koskevan toimintasuunnitelman soveltaminen ja jatkamalla kielitaitoa mittaavan indikaattorin kehittämistä. Kehitetään ihmisten välistä kommunikaatiota kannustamalla vuoropuhelua eri kulttuurien välillä ja edistetään kulttuurien moninaisuutta maailmanlaajuisesti ottamalla huomioon asianomaiset normien laatimista koskevat UNESCO:n välineet. Kehitetään uusi terveysstrategia, jolla kaikki toimet saatetaan yhden johdonmukaisen kehyksen piiriin ja jolla pyritään tehostamaan suojautumista tartuntatautien kaltaisia uusia uhkia vastaan. Otetaan käyttöön eurooppalainen kansanterveysportaali, joka on yleiseurooppalainen liitäntäpiste kansanterveyttä ja siihen liittyviä kysymyksiä koskevien tietojen hankkimista varten. Toteutetaan asianomaiset lainsäädännölliset ja muut toimet ilmastomuutoksen torjumiseksi, tarkastellaan uudelleen päästökauppajärjestelmää ja arvioidaan kansallisten jakosuunnitelmien toista kierrosta. Saatetaan päätökseen kuudennen ympäristöalan toimintaohjelman keskipitkän aikavälin tarkastelu. |

- 2.3. Turvallisuus

Terroristihyökkäykset, järjestäytynyt rikollisuus ja laiton kauppa eivät tunne kansallisia rajoja ja säädöksiä. Kansanterveyttä, ympäristöä, liikennettä ja energianhankintaa kohtaavia kriisejä ei myöskään voida estää kansallisilla järjestelmillä. Turvallisuus on yhä suurempi huolenaihe, joka edellyttää toimia ja ratkaisuja sekä paikallis- ja yhteisötasolla että maailmanlaajuisesti. EU:n rooli tulee olemaan yhä merkittävämpi erityisesti rajat ylittävissä turvallisuusriskeissä. Haagin ohjelman asiaa koskevan luvun täytäntöönpano edellyttää suuria ponnisteluja samalla kun sillä varmistetaan kansalaisvapauksien suoja. Lisäksi toimenpiteet, jotka unioni toteuttaa muita uusia uhkatekijöitä vastaan, ovat innovatiivisia ja niissä otetaan huomioon tulevat tarpeet.

Vuonna 2006 painotetaan erityisesti seuraavia seikkoja:

- Terrorismin vastaisen EU:n toimintasuunnitelman täytäntöönpano ja rajat ylittävän tiedonvaihdon lisääminen, terrorismin rahoituksen estäminen ja terrorismin uhreille annettavan avun kehittäminen.

- Yhteisön ulkopuolisten maiden kansalaisten EU:n rajojen sisällä tapahtuvan laillisen matkustamisen helpottaminen.

- Oikeus-, poliisi- ja tulliviranomaisten välisen yhteistyön parantaminen alentamalla lainsäädännöllisiä esteitä ja tehostamalla koordinaatiota.

- Siviili- ja rikosoikeuden alalla annettavien tuomioiden keskinäinen tunnustaminen ja vapaa liikkuminen, jotta varmistetaan sääntelyn soveltaminen yli rajojen.

- Ympäristöön, elintarvikkeiden turvallisuuteen ja terveyteen kohdistuvia riskejä koskeva ennakkovaroituksen, välittömän reagoinnin ja pitkäaikaisen torjunnan järjestelmä, joka perustuu tieto- ja valvontaverkkojen tehostamiseen.

- Ilma-, tie- ja meriliikenteen turvallisuus.

- Internet-palveluiden ja -verkkojen turvallisuuden parantaminen.

- Energiavarojen turvallisuuden parantaminen lisäämällä yhteistyötä tärkeimpien tuottaja- ja kauttakulkumaiden kanssa ja edistämällä uusiutuvien energialähteiden käyttöönottoa.

Turvallisuus: keskeiset aloitteet vuonna 2006: Seuraavat aloitteet on valittu tärkeimmiksi: Tehdään ehdotuksia ongelmista, jotka poliisivoimien on ratkaistava toimiessaan jonkin toisen jäsenvaltion alueella, ja tietokantojen käytöstä ulkorajojen valvontaa koskevissa poliisi- ja oikeusasioissa. Otetaan käyttöön rikosrekisteritietoihin perustuva koneellinen tietojenvaihtojärjestelmä sekä laaditaan julkisen ja yksityisen sektorin yhteistyötä järjestäytyneen rikollisuuden ja terrorismin torjumisessa koskeva EU:n toimintasuunnitelma ja aloitetaan sen täytäntöönpano. Lisätään turvallisuustutkimusten rahoitusta tehostamalla nykyisten valmiuksien koordinaatiota luomalla jatkumo siviili-, turvallisuus- ja puolustusasioiden välille. Parannetaan EU:n puolustusvalmiuksia poistamalla nykyinen markkinoiden pirstoutuminen ja lisäämällä yhteentoimivuutta. Käynnistetään uusi toimintasuunnitelma verkkoturvallisuuden ja tietoturvan edistämiseksi pyrkimällä torjumaan tietoverkkorikoksia ja turvaamaan identiteetin ja yksityisyyden suoja. Kkehitetään satamien ja lentokenttien turvatarkastuksia. Laaditaan tiedonanto ja strategia terveydenhoitoalan varo- ja reagointijärjestelmästä influenssapandemiaa ja terrorismin aiheuttamia terveysuhkia vastaan. Annetaan ympäristön ja turvallisuuden maailmanlaajuista seurantaa koskevia aloitteita. Laaditaan energiatehokuutta koskeva toimintasuunnitelma. Kehitetään yhteisön riskienhallintajärjestelmä ulkorajojen turvallisuutta varten. Kehitetään ydinjätteen turvallista varastointia ja laaditaan siihen liittyviä aloitteita sekä tehostetaan ydinturvallisuuspolitiikkoja. Ehdotetaan uusia toimenpiteitä merenkulun turvallisuuden parantamiseksi. |

- 2.4. Ulkoinen ulottuvuus

Unioni ei pysty yksin saavuttamaan yhtään edellä mainituista ensisijaisista tavoitteista. Euroopan hyvinvointi ei voi lisääntyä tyhjiössä. Unionin ulkopuolisten maiden hyvinvointi lisää vastaavasti myös EU:n hyvinvointia. Unioni ei missään tapauksessa voi rajoittaa solidaarisuutta pelkästään omien rajojensa sisälle. EU:n kansalaisten turvallisuus ei voi lisääntyä ilman ulkopuolisten maiden kanssa tehtävää yhteistyötä. Ulkosuhteet ovatkin erinomainen tapa edistää ja suojella arvojamme rajojemme ulkopuolella. Unionin on tässä tilanteessa voitava turvautua kansalaistensa luottamukseen ja taloutensa terveyteen. Sen on esiinnyttävä yhtenäisenä ja puolustettava yhteisiä näkemyksiä. Vuosi 2006 tulee olemaan tässä mielessä tärkeä, sillä perustuslakisopimuksen ratifioinnin jälkeen perustetaan uusi ulkoasianministerin/varapuheenjohtajan toimi ja Euroopan ulkosuhdehallinto.

Komissio pyrkii ulkosuhteiden alalla saavuttamaan seuraavat tavoitteet vuonna 2006:

- Valmistaudutaan Bulgarian ja Romanian liittymiseen unioniin ja edetään tulevaa laajentumista koskevissa neuvotteluissa ja erityisesti Turkin liittymisprosessissa.

- Varmistetaan, että Euroopan naapuruuspolitiikka ja etenemissuunnitelmat, jotka koskevat neljää Venäjän kanssa yhteistä aluetta, pannaan tehokkaasti täytäntöön.

- Edistetään kansainvälisten kauppaneuvottelujen käymistä sekä maailman kauppajärjestössä että tärkeimpien kahdenvälisten ja alueellisten kumppaneiden kanssa.

- Varmistetaan rakentava sitoutuminen Lähi-idän rauhanprosessiin kvartettiryhmän avulla läheisessä yhteistyössä asianomaisten osapuolten kanssa.

- Jatketaan Irakissa alueelliseen vakauttamiseen, jälleenrakennukseen ja poliittiseen uudistukseen annettavaa tukea.

- Jatketaan jälleenrakennus- ja kunnostustöitä tsunamin tuhoamilla alueilla.

- Tiivistetään transatlanttista vuoropuhelua ja luodaan yhtenäiset ja läheiset suhteet tärkeimpiin kumppaneihin erityisesti turvallisuusalan yhteistyötä lisäämällä ja lainsäädäntöä lähentämällä.

- Tiivistetään vuoropuhelua tärkeimpien energiantuottajien kanssa ottaen huomioon Euroopan yhä suurempi riippuvuus energian tuonnista.

- Uudistetaan kehitysyhteistyöpolitiikkaa kestävän kehityksen ja köyhyyden vähentämisen edistämiseksi vuonna 2005 ehdotetun kehyksen ja tarkistettujen vuosituhattavoitteiden perusteella ja keskitytään tällöin erityisesti Afrikkaan.

- Vakuutetaan unionin olevan vahvasti sitoutunut ihmisoikeuksien kunnioittamiseen.

- Parannetaan unionin valmiuksia kohdata kriisitilanteet ja maailmanlaajuiset turvallisuusuhat jatkamalla Euroopan turvallisuusstrategian ja nopean toiminnan valmiuksia koskevan unionin viisikohtaisen toimintasuunnitelman täytäntöönpanoa, mutta käsitellään samalla vakaus- ja turvallisuuskysymykset ruohonjuuritasolla.

Ulkoinen ulottuvuus: keskeiset aloitteet vuonna 2006: Seuraavat aloitteet on valittu tärkeimmiksi: Hyvinvointiin liittyvä ulkoinen ulottuvuus Varmistetaan asianomainen seuranta ennen Bulgarian ja Romanian liittymistä unioniin. Seurataan ja selostetaan Kroatian ja Turkin kanssa käytäviä jäsenyysneuvotteluja sekä mahdollisesti myös entisen Jugoslavian tasavallan Makedonian kanssa käytäviä jäsenyysneuvotteluja, kunhan lausunto sen jäsenyyshakemuksesta on annettu. Käynnistetään mahdollisesti neuvottelut vakaus- ja assosiaatiosopimuksen tekemisestä Bosnia ja Hertsegovinan sekä Serbia ja Montenegron kanssa. Tehdään ehdotus kilpailukykyä ja kauppapolitiikkaa koskevasta tiedonannosta ja toimintasuunnitelmasta, joilla edistetään EU:n tuotannonalan markkinoillepääsyä. Neuvotellaan ilmaliikennesopimukset kolmansien maiden kanssa yhteisöjen tuomioistuimen 5. marraskuuta 2002 antamien tuomioiden ja neuvoston 5. kesäkuuta 2003 antamien valtuuksien perusteella. Edistetään kuuden AKT-alueen kanssa taloudellisesta kumppanuudesta tehtävistä sopimuksista käytäviä neuvotteluja, jotta ne voisivat tulla voimaan vuonna 2008. Solidaarisuuteen liittyvä ulkoinen ulottuvuus Laaditaan uudet poliittiset suuntaviivat ihmisoikeuksien ja demokratisoinnin tukemiseksi neljän uuden rahoitusvälineen (2007–2013) mukaisesti. Seurataan kehitysyhteistyötä koskevia tärkeimpiä aloitteita erityisesti rahoituksen, koheesion, Afrikan ja kansainvälisten julkishyödykkeiden osalta tänä vuonna järjestettävien G8-huippukokouksen ja vuosituhattavoitteita tarkastelevan korkean tason täysistunnon perusteella. Lujitetaan komission valmiuksia vastata humanitaarisiin katastrofeihin sekä tehostetaan sen katastrofien ennaltaehkäisemis- ja varautumisstrategiaa sekä tarkastellaan EU:n osuutta HI-viruksen ja aidsin sekä tuberkuloosin ja malarian torjuntaan liittyvässä maailmanlaajuisessa rahastossa. Edetään ilmastonmuutosta (ilmastonmuutosta koskeva puitesopimus) ja biodiversiteettiä (luonnonvaraisen eläimistön ja kasviston uhanalaisten lajien kansainvälistä kauppaa koskeva yleissopimus) koskevissa neuvotteluissa. Turvallisuuteen liittyvä ulkoinen ulottuvuus Neuvotellaan sopimukset tärkeimpien teollisuusmaakumppaneiden kanssa turvallisuustarpeisiin vastaamiseksi ja helpotetaan samalla kauppaa ja matkustamista. Yhdenmukaistetaan kolmansien maiden kanssa tehtyihin sopimuksiin sisältyvät huumeisiin liittyvät kohdat ja edistetään kansainvälistä huumeiden vastaista toimintaa. Varmistetaan unionin osallistuminen Irakin jälleenrakennusprosessiin. Laajennetaan poliittista vuoropuhelua mm. turvallisuusasioissa AKT-kumppaneiden kanssa. Ehdotetaan tehtäväksi kaksi uutta tiedonantoa joukkotuhoaseista sekä pienaseista, kevyistä aseista ja räjähtämättömistä taisteluvälineistä. |

- 3. HENKILÖSTÖ- JA TALOUDELLISIA RESURSSEJA KOSKEVA KEHYS VUODEKSI 2006

3.1. Henkilöstö

3.1.1. Laajentumisesta johtuva resurssien lisääminen

Komission tekemän arvion[1] perusteella budjettivallan käyttäjä vahvisti, että vuosina 2004–2008 on otettava palvelukseen lisähenkilöstöä[2] yhteensä 3 900 henkeä, jotta komissio voi laajentaa toimintansa uusiin jäsenvaltioihin ja täyttää velvollisuutensa toimielimenä. Vuonna 2004 ehdotettiin 1 280 uutta virkaa ja vuonna 2005 puolestaan 700 uutta virkaa, ja vuonna 2006 ehdotettu nettolisäys on 700 virkaa. Kuten edellistä laajentumista varten vuonna 2003, komissio pyytää myös 100 virkaa ulkoiselle henkilöstölle Bulgarian ja Romanian liittymisen vuoksi. Näiden 700 henkilön ottaminen palvelukseen vuonna 2006 on olennaisen tärkeää, jotta yhteisön ohjelmien hallinnointia ja valvontaa voitaisiin jatkaa ja yhteisön säännöstö kyettäisiin panemaan täytäntöön laajentuneessa unionissa. Komissio käyttää näitä uusia resursseja laajentumisen aiheuttamiin lisätehtäviin ja neljän ensisijaisen poliittisen tavoitteen saavuttamiseen siltä osin kuin ne koskevat laajentunutta unionia.

3.1.2. Keskitettyyn henkilöstövarantoon osallistuminen

Edellä mainittujen uusien virkojen lisäksi komission on hankittava lisää henkilöstöresursseja pannakseen täytäntöön ensisijaiset tavoitteet, jotka eivät liity unionin laajentumiseen. Komissio ehdottaa, että tämä toteutetaan henkilöstön uudelleenjärjestelyllä osastojen sisällä ja niiden välillä. Viime vuosien tapaan nyt ehdotetaan, että perustetaan keskitetty henkilöstön uudelleenjärjestelyvaranto, johon kuuluu koko henkilöstö. Uuden komission virkaanastumisen myötä osastoissa on jo tehty useita mittavia sisäisiä uudelleenjärjestelyjä, ja tämän vuoksi asetettiin rajoitus, jonka mukaan neljään ensisijaiseen tavoitteeseen käytettävissä olevaan keskitettyyn varantoon kuuluu enintään yksi prosentti käyttöhenkilökunnasta. Negatiivisten prioriteettien tunnistaminen ja muut keinot, joilla henkilöstöä voidaan osoittaa ensisijaisiin tavoitteisiin kuuluviin tehtäviin, ovat olennaisen tärkeitä perusteltaessa uusia resursseja koskevia pyyntöjä. Ulkoistamisesta saadut säästöt (koulutuksen ja kulttuurin pääosaston sekä terveys- ja kuluttaja-asioiden pääosaston toimeenpanovirastojen perustaminen) ohjataan myös ensisijaisiin tavoitteisiin.

3.1.3. Neljään ensisijaiseen tavoitteiseen käytettävissä olevat henkilöresurssit yhteensä

Tässä taulukossa esitetään ensisijaisten tavoitteiden ja lähteiden perusteella jaoteltu yhteenveto henkilöresursseista, joita katsotaan tarvittavan uusien aloitteiden käynnistämiseksi tai käynnissä olevien toimien tehostamiseksi.

Vuoden 2006 toimintastrategian ensisijaiset tavoitteet | Uudet laajentumiseen liittyvät henkilöresurssit | Osastojen väliset uudelleenjärjestelyt | Osastojen sisäiset uudelleenjärjestelyt | Ensisijaisiin tavoitteisiin käytettävissä olevat henkilöresurssit yhteensä |

1. Hyvinvointi | 183 | 72 | 95 | 350 |

2. Solidaarisuus | 53 | 16 | 22 | 91 |

3. Turvallisuus | 34 | 12 | 20 | 66 |

4. Ulkoinen ulottuvuus | 25 | 52 | 49 | 126 |

Käynnissä olevien toimien ulottaminen laajentuneeseen unioniin (myös jäsenyyttä edeltävien toimien asteittainen lopettaminen) | 505 | 102 | 147 | 754 |

YHTEENSÄ | 800 | 254 | 333 | 1 387 |

Laajentumiseen liittyvien uusien resurssien kohdentaminen toimintalohkoittain saatetaan päätökseen valmisteltaessa vuoden 2006 alustavaa talousarvioesitystä. Tällöin tehdään myös jaottelu henkilöstötaulukon virkojen ja ulkopuolisen henkilöstön välillä.

3.1.4. Eräiden yksikköjen erityistilanne

Ulkosuhteita hoitavat komissiossa useat eri pääosastot, joiden osalta tehtävissä yksittäisiä toimintalinjoja, organisatorisia muutoksia ja varojen kohdentamista koskevissa päätöksissä on noudatettava tiettyä johdonmukaisuutta. Nykyisen komission virkaanastumisen yhteydessä tehtiin ulkosuhteita käsittelevien pääosastojen organisaatiorakenteeseen suuria uudistuksia ja muutoksia lähinnä sen vuoksi, että Länsi-Balkanin asiat siirrettiin laajentumisen pääosastolle, mutta siihen ei enää tämän jälkeen ole odotettavissa muutoksia. Yhteisön ulkopuolisissa maissa sijaitseviin lähetystöihin on siirretty useita EY:n tuen ja avun hallinnointiin liittyviä tehtäviä. Tätä kutsutaan sisäiseksi hajauttamiseksi ja se on saatu lähes valmiiksi ja sitä pidetään yleisesti ottaen onnistuneena ratkaisuna. Sen vuoksi on ajateltu, että EuropeAid-yhteistyötoimiston tuleva organisaatio olisi sellainen, että toimintaa voitaisiin järkiperäistää ja resursseja vapauttaa jaettavaksi muille ulkosuhteita käsittelevien pääosastojen yksiköille muihin ensisijaisiin aloitteisiin.

Ehdotetut vähennykset EuropeAid-yhteistyötoimiston henkilöstötaulukossa saattavat loppuun tasapainottamisprosessin, kun rahoitushallinto on hajautettu päätoimipaikasta lähestystöihin.

Komissio tutkii parhaillaan, miten vaatimukseen, jonka mukaan komission päätarkastajan on toimittava myös yhteisön erillisvirastojen päätarkastajana, liittyvät resurssivaikutukset voidaan parhaiten hoitaa ottaen huomioon, että olemassa olevat resurssit eivät ole riittävät.

3.2. Rahoitus

Vuotuisesta toimintastrategiasta käytyjen keskustelujen perusteella ehdotetaan eräitä uusia aloitteita, ja niiden vuoksi aiemmin ehdotettuihin aloitteisiin kohdennettuja resursseja voidaan joutua muuttamaan. Tämä on erityisen tärkeätä otsakkeiden 3 ja 4 osalta, sillä niihin mahdollisesti tehtävät muutokset vaikuttavat sekä rahoitusnäkymien enimmäismäärien marginaaleihin että rahoitussuunnitelmaan. Muutokset esitetään jäljempänä.

Vuoden 2006 toimintastrategiapäätökseen perustuva kehys, rahoitusnäkymien otsakkeet 3 ja 4 |

(ALUSTAVAT LUVUT) |

(miljoonaa euroa, käypinä hintoina) |

Maksusitoumusmäärärahat | Talousarvio 2005 | 2006 |

Rahoitus-suunnitelma | Δ Toiminta-strategia | Toiminta-strategia 2006 |

3. SISÄISET POLITIIKAT |

Rahoitusnäkymien enimmäismäärä | 9 012,0 | 9 385,0 | 9 385,0 |

Otsake 3 yhteensä | 9 052,0 | 9 244,9 | 27,2 | 9 272,1 |

Marginaali | -40,0 | 140,1 | -27,2 | 112,9 |

4. ULKOISET TOIMET |

Rahoitusnäkymien enimmäismäärä | 5 119,0 | 5 269,0 | 5 269,0 |

Otsake 4 yhteensä | 5 219,0 | 5 048,7 | 342,5(a) | 5 391,2 |

Marginaali | -100,0 | 220,3(c) | -342,5 | -122,2(b) |

(a) Tämä määrä heijastaa kaikkia nykyiseen rahoitussuunnitelmaan tehtyjä muutoksia. Taulukko kattaa neljä ensisijaista tavoitetta. (b) Marginaali voitaisiin alentaa otsikon 4 osalta 162,2 miljoonaan euroon, jos sokerialan uudistus otettaisiin huomioon (40 miljoonaa euroa). (c) Rahoitussuunnitelman marginaali oli marraskuussa 193,3 miljoonaa euroa. Tämä ero (27 miljoonaa euroa) selittyy vähennyksillä, jotka aiheutuivat siitä, että Itä-Timorille myönnettävä tuki siirrettiin Euroopan kehitysrahastolle ja että köyhyyteen liittyviin sairauksiin ja hajautettuun yhteistyöhön myönnettyjä yhdessä päätettyjä määriä noudatettiin. |

Vuoden 2006 toimintastrategiassa ehdotetuista uusista aloista johtuvat lisämäärärahat huomioon ottaen otsikon 3 (”Sisäiset politiikat”) marginaali jää 112,9 miljoonaa euroa enimmäismäärää pienemmäksi.

Otsakkeen 4 (”Ulkoiset toimet”) osalta vuoden 2006 talousarviossa tulee olemaan huomattavia pyyntöjä käytettävissä olevaan marginaaliin ja jopa sen yli. Ensimmäisenä on Irakille myönnettävä apu, johon on vuoden 2005 talousarviossa varattu 200 miljoonaa euroa. 9. kesäkuuta 2004 tehdyn tiedonannon perusteella odotetaan, että vuonna 2006 varoja tarvitaan yhtä paljon, jollei Irakin jakeluvalmiuksia koskevasta lisäarviosta muuta johdu. Toiseksi myös Intian valtamerellä tapahtuneen maanjäristyksen ja sitä seuranneen tsunamin tuhoamille alueille luvattu jällenrakennustuki on rahoitettava otsakkeesta 4. Komissio on luvannut tätä tarkoitusta varten kahden vuoden aikana yhteensä 350 miljoonaa euroa, josta puolet rahoitetaan vuoden 2006 talousarviosta. Kolmas mahdollinen määrärahapyyntö koskee sokerialan uudistuksen kohteeksi joutuneiden AKT-maiden jälleenrakennustukea, joka tällä hetkellä arvioidaan 40 miljoonaksi euroksi. Sen vuoksi on selvää, että vain osa näistä lisäkustannuksista voidaan rahoittaa otsakkeen 4 enimmäismäärän rajoissa vaikuttamatta unionin nykyisen politiikan viritykseen ja ensisijaisiin poliittisiin tavoitteisiin. Komissio ehdottaa tämän vuoksi, että käytetään joustovälinettä sen varmistamiseksi, että jäljellä olevat tarpeet tyydytetään.

Valittujen aloitteiden rahoitusvaikutuksesta esitetään yhteenveto seuraavassa taulukossa, ja yksityiskohdat siitä esitetään jäljempänä. Kunkin neljään ensisijaiseen tavoitteeseen liittyvän toimintalohkon luvut liittyvät nykyisen rahoitussuunnitelman muutoksiin, ja näin ollen ne kuvastavat lisävaroja, jotka katsotaan tarpeellisiksi asetettujen tavoitteiden saavuttamiseksi.

Rahoitusvarojen muutokset rahoitussuunnitelmaan verrattuna |

Maksusitoumuksiin käytettävät määrärahat (miljoonaa euroa); rahoitusnäkymien otsakkeet 3 ja 4 | Suuntaa-antavat muutokset rahoitusvaroissa vuonna 2006 |

Toimintalohko | Hyvinvointi | Solidaarisuus | Turvallisuus | Ulkoinen ulottuvuus |

Työllisyys ja sosiaaliset kysymykset | 8,0 |

Terveysasiat ja kuluttajansuoja | 3,0 |

Vapauteen, turvallisuuteen ja oikeuteen perustuva alue | 0,6 | 14,0 |

Ulkosuhteet | 357,6 |

YHTEENSÄ | 8,0 | 0,6 | 17,0 | 357,6 |

3.2.1. Ensisijaisen tavoitteen ”Hyvinvointi” rahoitusvaikutukset

Useat vuoden 2006 toimintastrategian toimintalohkot edistävät ”hyvinvointia” merkittävästi. Näistä mainittakoon tutkimusalan kuudes puiteohjelma (5 285 miljoonaa euroa), koulutus- ja kulttuurialan nuoriso- ja koulutusohjelmat (755 miljoonaa euroa) ja Euroopan laajuiset verkot (720 miljoonaa euroa).

Nykyiseen rahoitussuunnitelmaan tullaan tekemään muutoksia. Vuosi 2006 on työntekijöiden liikkuvuuden eurooppalainen teemavuosi, ja tämän aloitteen helpottamiseksi nykyisen rahoitussuunnitelman työllisyys- ja sosiaaliasioiden toimintalohkoon lisätään 5 miljoonaa euroa. Lisäksi työmarkkinaosapuolten vuoropuhelua koskevaan toimenpiteeseen lisätään 2 miljoonaa euroa, josta miljoona euroa käytetään uusien ja vanhojen jäsenvaltioiden organisaatioiden välisen vaihdon ja teknisen avun tukemiseen sekä sellaisten sopimusten täytäntöönpanoon, jotka työmarkkinaosapuolet ovat allekirjoittaneet työmarkkinaosapuolten vuoropuhelua koskevan 12. elokuuta 2004 tehdyn komission tiedonannon mukaisesti. Loput miljoona euroa käytetään liikeyritysten sosiaalisen vastuun lisäämiseen tähtääviin kampanjoihin. Työolosuhteita (myös työterveyttä ja -turvallisuutta) koskeviin tutkimuksiin ja muihin toimenpiteisiin määrättyjä varoja lisätään molempien osalta 0,5 miljoonaa euroa. Tämä on tarpeen laajentuneessa unionissa tehtäviä arviointeja ja seuraavaan laajentumisen valmistautumistehtäviä varten. Lisäksi tarvitaan jopa 1,6 miljoonaa euroa REACH-viraston vuoden 2007 alussa todennäköisesti tapahtuvaan perustamiseen valmistautumista varten ja 2,5 miljoonaa euroa Euroopan lääkevirastoa varten hiljattain annetun farmaseuttisen lainsäädännön täytäntöönpanemiseksi.

3.2.2. Ensisijaisen tavoitteen ”Solidaarisuus” rahoitusvaikutukset

Suurin osa ”Solidaarisuutta” koskevaan tavoitteeseen kohdennetuista varoista saadaan rakennerahastoista. Eräät osat kuuluvat kuitenkin rahoitusnäkymien otsakkeen 3 piiriin. Uusista synteettisistä ja muista huumausaineista piakkoin tehtävä neuvoston päätös huomioon ottaen lisätään vapauteen, turvallisuuteen ja oikeuteen perustuvaa aluetta koskevassa toimintalohkossa 0,1 miljoonaa euroa Euroopan huumausaineiden ja niiden väärinkäytön seurantakeskuksen talousarvioon. Lisävarojen avulla seurantakeskus voi toteuttaa uusia toimia, kuten valvoa laillisten huumeiden (lääkkeiden) väärinkäyttöä sekä vaihtaa tietoja ja riskiarviointeja uusista synteettisistä ja muista huumausaineista. Vapauteen, turvallisuuteen ja oikeuteen perustuvaa aluetta koskevassa toimintalohkossa lisätään rahoitussuunnitelmaan 0,5 miljoonaa euroa, jonka tarkoituksena on kehittää Eurodac- ja DubliNET-toimintoja. Laajennetun verkon moitteeton toiminta ja tarpeettomaksi käyneen infrastruktuurin korvaaminen edellyttävät toimintojen lujittamista ja arviointia. Ympäristöä koskevassa toimintalohkossa siirretään 1,5 miljoonaa euroa toimintatapojen kehittämisestä toimintatapojen toteuttamiseen. Tämä kuvastaa sitä, että täytäntöönpanoa korostetaan entistä enemmän erityisesti luonnon ja biodiversiteetin, elämänlaadun ja kestävän tuotannon sekä kulutuksen ja resurssien käytön osalta ja sitä, että täytäntöönpanoon on kiinnitettävä enemmän huomiota valmistauduttaessa Bulgarian ja Romanian liittymiseen.

3.2.3. Ensisijaisen tavoitteen ”Turvallisuus” rahoitusvaikutukset

Tämän tavoitteen tärkeimmät toimintalohkot ovat vapauteen, turvallisuuteen ja oikeuteen perustuva alue, terveys ja kuluttajansuoja sekä liikenne ja energia. Vapauteen, turvallisuuteen ja oikeuteen perustuvan alueen toimintalohkoon kohdennetaan 10 miljoonaa euroa vuonna 2006 viisumitietojärjestelmän ja siihen liittyvien biometristen tunnisteiden kehittämiseksi. Komissioon perustetaan ARGUS-järjestelmän (yleishälytysjärjestelmä) hallinnoimiseksi kriisikeskus hätätilanteita varten. Tähän tarvitaan lisävaroja yhteensä miljoona euroa, joista 600 000 euroa käytetään laitteistojen suojaamiseen ja sähkösuojaukseen ja 400 000 euroa tietotekniikkaan. Euroopan rikos- ja siviilioikeuden alueen perustamiseen tarvitaan lisävaroja miljoona euroa, joka käytetään tuomioita koskevien tietojen vaihtoon käytettävän tietokonejärjestelmän ensimmäisen vaiheen käynnistämiseen. Eurojust-yksikölle myönnetään lisävaroja 2 miljoonaa euroa sen infrastruktuurin sekä tieto- ja viestintätekniikan käyttöönoton loppuun saattamista varten. Terveyden ja kuluttajasuojan alalla myönnetään rahoitussuunnitelmassa Euroopan tautien ehkäisy- ja valvontakeskukselle (ECDC) lisävaroja miljoona euroa, koska virasto päätettiin sijoittaa Tukholmaan eikä Brysseliin tai Luxemburgiin. Tässä toimintalohkossa kohdennetaan lisävaroja 2 miljoonaa euroa myös terveydenhoitoalan varo- ja reagointijärjestelmään, sillä on syytä perustaa hätätilanteiden valmistautumisjärjestelmä tai koordinaatiomekanismi, joista resursseja voidaan kohdentaa silloin, kun merkittävä terveyskriisi puhkeaa.

3.2.4. Ensisijaisen tavoitteen ”Ulkoinen ulottuvuus” rahoitusvaikutukset

Ulkosuhteiden alalla vuoden 2006 talousarviossa myönnetään varmasti Irakille lisätukea yhtä paljon kuin vuonna 2005 (200 miljoonaa euroa).

Komissio on vahvistanut aikeensa myöntää tsunamin tuhoamille alueille Aasiassa jälleenrakennustukea 350 miljoonaa euroa vuosina 2005 ja 2006. Maailmanpankin ja Aasian kehityspankin tekemien arvioiden perusteella komissio päätti kohdentaa 150 miljoonaa euroa uusia määrärahoja vuodeksi 2006.

Kehitysyhteistyön alalla komissio on sitoutunut auttamaan AKT-maita, joiden vientiin sokerialan uuden markkinajärjestelmän voimaantulo saattaa aiheuttaa kielteisiä vaikutuksia. Ensimmäisenä vuonna tukea myönnetään tämänhetkisten arvioiden mukaan noin 40 miljoonaa euroa. Talousarviota ja oikeusperustaa koskevat päätökset on tehtävä ajoissa, jotta tukea voidaan myöntää vuonna 2006. Rahoituksen talousarvio-osuus olisi otettava joustovälineestä.

Koska nämä toimenpiteet ylittävät yhdessä otsakkeen 4 enimmäismäärän (ylitys on jopa 162,2 miljoonaa euroa, jos sokerialan uudistuksesta aiheutuvat 40 miljoonaa euroa otetaan huomioon), osa määrästä on katettava joustovälineestä. Joustovälineen käyttö edellyttää, että alustavan talousarvioesityksen valmistelun aikana tutkitaan uudelleenjärjestelyn mahdollisuutta. Tsunamin vuoksi myönnettävän tuen osalta on tutkittava Aasialle annettavan avun uudelleensuunnittelun mahdollisuutta. Koska Tacis-ohjelman määrärahat ovat vähentyneet 5,6 miljoonaa euroa, sellaisille ohjelmille myönnettyjä määrärahoja, joiden täytäntöönpano on viivästynyt huomattavasti ja/tai muulla tavalla kohdannut vaikeuksia, voidaan kohdentaa uudelleen muille ohjelmille.

Muut tätä ensisijaista tavoitetta koskevat muutokset ovat seuraavat:

- huumeiden vastaisen Pohjoinen–Etelä-yhteistyön tukiohjelmaan lisätään 6 miljoonaa euroa. Tämän aloitteen tehostaminen rahoitetaan maantieteellisille alueille varattujen asianomaisten määrärahojen uudelleenjärjestelyllä,

- yhteisen ulko- ja turvallisuuspolitiikan rahoitussuunnitelmaan (55 miljoonaa euroa) lisätään 7,6 miljoonaa euroa, jolloin tämän toimenpiteen talousarvio ei putoa alle vuosien 2004 ja 2005 tason,

- lopuksi komissio ilmoitti aikeestaan noudattaa tiukasti yhdessä päätettyjä rahoituksen viitemääriä, vaikka tämä tarkoittaa määrärahojen alenemista vuonna 2006 edelliseen vuoteen verrattuna.

[1] Tiedonanto, annettu 5.6.2002, KOM (2002) 311.

[2] Tämä vastaa 3 400 toimihenkilön lisäystä toimintabudjettiin, 560:tä ulkopuolista toimihenkilöä ja 150:tä tutkimustointa. Lisäksi on sovittu liittymistä edeltävistä ohjelmista rahoitetun 210 ulkopuolisen toimihenkilön vähentämisestä.